"Soros szervezete terroristákat pénzel" címmel adta ki az MTI azt a szemlét, amit a Habony-médiához tartozó 888.hu-tól vett át. A portál a sokak által álhíroldalként számon tartott Daily Caller alapján számolt be arról, Soros György Nyílt Társadalom Alapítványa több amerikai alapítvánnyal együtt több millió dollárt adományozott olyan muzulmán egyesületeknek, amelyeket azzal vádolnak, hogy radikális iszlám mozgalmakkal vagy terroristának minősülő szervezetekkel is összeköttetésben állnak.

A The Daily Caller a Middle East Forum elnevezésű aktivista csoport kutatásaira alapozva számolt be erről. A neten rákeresve kiderül, hogy a Middle East Forum alapítója Daniel Pipes, aki korábban azt állította, Obama gyakorló muszlim. Pipes a "no go zóna" kifejezés atyja is, bár e kifejezését szerinte félreértették, és már nem is használja. Mindezek ellenére Pipes az egyik legelismertebb közel-kelet szakértő.

Miután az MTI is kiadta a hírt, nem lenne meglepő, hogy hétfőtől fideszes képviselők, államtitkárok vagy miniszterek is felvennék érvrendszerükbe ezt a verziót is Soros György, illetve a "Soros-terv" ellen.